b'\n_START_ARTICLE_\nIsokihu\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nIsokihu on tummanruskea merilintu. Sen pituus 50\xe2\x80\x9358 cm, siipien k\xc3\xa4rkiv\xc3\xa4li 125\xe2\x80\x93140 cm ja paino 1,2\xe2\x80\x931,6 kg. Naaras on huomattavasti koirasta suurempi._NEWLINE_Euroopan vanhin rengastettu isokihu on ollut 32 vuotta ja 10 kuukautta vanha brittil\xc3\xa4inen lintu.\n_START_SECTION_\nLevinneisyys\n_START_PARAGRAPH_\nIsokihun nimialalaji skua pesii Islannissa, Norjassa, F\xc3\xa4rsaarilla ja Skotlannin saarilla. Se talvehtii avomerell\xc3\xa4 Atlantilla l\xc3\xa4hell\xc3\xa4 p\xc3\xa4iv\xc3\xa4ntasaajaa. Etel\xc3\xa4isell\xc3\xa4 Atlantilla pesiv\xc3\xa4t alalajit antarcticus (Argentiinan kaakkoisosat ja Falklandinsaaret) ja loennbergi Antarktiksella ja sit\xc3\xa4 reunustavilla saarilla. Tyynenmeren ja Intian valtameren etel\xc3\xa4osan saarilla pesii alalaji hamiltoni. Maailman populaation kooksi arvioidaan 10\xc2\xa0000\xe2\x80\x9320\xc2\xa0000 yksil\xc3\xb6\xc3\xa4 ja lajin kanta on elinvoimainen. Britannian kanta on runsastunut voimakkaasti, F\xc3\xa4rsaarten kanta puolestaan on taantunut. Suomessa isokihu on n\xc3\xa4hty noin 50 kertaa vuoden 2006 loppuun menness\xc3\xa4.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nIsokihu viihtyy merten rannoilla ja avomerell\xc3\xa4. Harvoin sit\xc3\xa4 tavataan sis\xc3\xa4maan j\xc3\xa4rvill\xc3\xa4.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nIsokihut lis\xc3\xa4\xc3\xa4ntyv\xc3\xa4t yhdyskuntina saarten yl\xc3\xa4tasanteilla ja kallionsein\xc3\xa4mill\xc3\xa4. Pes\xc3\xa4 on vain syvennys maassa. Naaras munii kaksi munaa, joita molemmat vanhemmat hautovat. Haudonta kest\xc3\xa4\xc3\xa4 28\xe2\x80\x9330 vuorokautta. Poikaset kuoriutuvat eriaikaisesti ja ovat lentokykyisi\xc3\xa4 6\xe2\x80\x937-viikkoisina. Vanhemmat puolustavat pes\xc3\xa4\xc3\xa4ns\xc3\xa4 ihmisilt\xc3\xa4 ja muilta vaaroilta nopeilla sy\xc3\xb6ksyill\xc3\xa4. Pesii ensimm\xc3\xa4isen kerran vasta 7\xe2\x80\x938-vuotiaana.\n_START_SECTION_\nRavinto\n_START_PARAGRAPH_\nIsokihu sy\xc3\xb6 kalaa, jota se hankkii usein ry\xc3\xb6v\xc3\xa4\xc3\xa4m\xc3\xa4ll\xc3\xa4 pienemmilt\xc3\xa4 merilinnuilta. Se tappaa ja sy\xc3\xb6 my\xc3\xb6s lintuja, jopa merilokin kokoisia. Isokihun ravintoon kuuluvat my\xc3\xb6s linnunmunat ja -poikaset, jopa saman lajin poikaset (kannibalismi).'